Ռաֆայել Ստամբոլցյան

Ռաֆայել Պարույրի Ստամբոլցյան (), հայ խորհրդային բժիշկ, թերապևտ-սրտաբան, ՀԽՍՀ Գիտությունների ակադեմիայի թղթակից անդամ (1973), ՀԽՍՀ գիտության վաստակավոր գործիչ (1967), պրոֆեսոր (1964), ակադեմիկոս (1994), Երկրորդ համաշխարհային պատերազմի մասնակից։

Կենսագրություն 
1946 թվականին ավարտել է Երևանի բժշկական ինստիտուտի բուժական ֆակուլտետը, 1952-1963 թվականներին աշխատել նույն ինստիտուտի հոսպիտալային թերապիայի ամբիոնում։ 1963-1972 թվականներին եղել է մանկաբուժական, սանիտարական և ստոմատոլոգիական ֆակուլտետների ներքին հիվանդությունների պրոպեդևտիկայի, 1972 թվականից բուժական ֆակուլտետի սուբօրդինատորների թերապիայի ամբիոնների վարիչ, 1966-1968 թվականներին՝ միաժամանակ ռեկտոր։

Գիտական գործունեություն 
Գիտական աշխատանքները վերաբերում են ներքին հիվանդությունների կլինիկայում բուժական քնի (առաջին անգամ կիրառել է խոցային հիվանդության ժամանակ և մշակել էլեկտրաքուն առաջացնող ինքնատիպ սարք), սրտաբանության հարցերի ուսումնասիրություններին։ Ստամբոլցյանը ՀԽՍՀ-ում առաջինն է լայնորեն ներդրել էլեկտրասրտագրությունը, առաջարկել է սրտամկանի պսակային անբավարարության և ինֆարկտի վաղ ախտորոշման ու բուժման, էլեկտրասրտագրի քանակական վերլուծության մակերեսաչափական (1965) մեթոդներ։ Քանակական փոփոխությունների վերլուծության տվյալների հիման վրա Ստամբոլցյանը տվել է սրտամկանի ինֆարկտի ժամանակ նոր օջախների առաջացման տեսությունը, ներդրել դինամիկ էլեկտրասրտագրության նոր մեթոդ, որի շնորհիվ հնարավոր է որոշել սրտամկանի ինֆարկտի ընթացքի առանձնահատկությունները և ժամանակին կարգավորել բուժական միջոցառումները։ 1968 թվականին Ստամբոլցյանի նախաձեռնությամբ, թերապիայի ամբիոնին կից, ստեղծվել է գիտահետազոտական լաբորատորիա, ուր մշակվում և ստեղծվում են սրտի գործունեությանը հետևող նոր սարքեր ու համակարգեր, որոնք նպաստում են սրտաբանության նոր ճյուղի՝ մոնիտորակոմպյուտերային դինամիկ էլեկտրասրտաբանության զարգացմանը։ Ստամբոլցյանի մշակած նորույթները ներդրվել են Երևանի հանրապետական կլինիկական հիվանդանոցում (1970)։

Ռաֆայել Ստամբոլցյանն ավելի քան 150 գիտական աշխատությունների, այդ թվում՝ 7 մենագրությունների հեղինակ է։

Անդամակցություն 
Ստամբոլցյանը ԽՍՀՄ թերապևտների համամիութենական գիտական ընկերության վարչության անդամ էր, ՀԽՍՀ առողջապահության մինիստրության սրտաբանության պրոբլեմային հանձնաժողովի նախագահը։

«Արարատ» միջազգային ակադեմիայի (Փարիզ) իսկական անդամ։

Պարգևներ և մրցանակներ 
 «Պատվո նշան» շքանշան
 ՀԽՍՀ պետական մրցանակ (1980)
 «Հայրենական մեծ պատերազմի II աստիճանի շքանշան»
 Մխիթար Հերացու մեդալ
 Բոտկինի անվան մեդալ

Երկեր 
 Խոցային հիվանդությունը քնով բուժելու մեթոդիկայի մասին (համահեղինակ), 1953
 Կլինիկական էլեկտրասրտագրություն, 1978
 Планиметрический метод количественного анализа электрокардиограмм, 1981

Մամուլ 
 Հոդվածների մատենագիտություն։

Ծանոթագրություններ 

Հայ թերապևտներ
Հայ սրտաբաններ
Երկրորդ համաշխարհային պատերազմին մասնակցած հայեր
Երևանի պետական բժշկական համալսարանի շրջանավարտներ
ՀԽՍՀ գիտության վաստակավոր գործիչներ
Երևանի Ստեփան Շահումյանի անվան թիվ 1 դպրոցի շրջանավարտներ
Հայրենական պատերազմի 2-րդ աստիճանի շքանշանակիրներ
Մխիթար Հերացու մեդալակիրներ
Հայրենական մեծ պատերազմի մասնակիցներ
Բժշկական գիտությունների դոկտորներ
Հայ պրոֆեսորներ